Mertensia ovum

Mertensia ovum on panarktilise levikuga kammloomaliik, kes elab kõikjal Põhja-Jäämeres ja keda on leitud ka Läänemeres. Ta on oma perekonna ainus liik.

 Kirjeldus 
Mertensia ovum sarnaneb kujult meritikriga, kuid on temast märgatavalt suurem, umbes 5,5 cm pikkuse munakujulise kehaga, mille teravamal otsal paikneb suu ja vastasküljes meeleelund. Nagu ümaraliste seltsi kammloomadele iseloomulik, on keha külgedelt veidi kokku surutud, nii et kombitsate tasandil on keha läbimõõt suurem kui sellega ristuval teljel. Kaheksast kammplaatide reast on kombitsate tasandi omad veidi pikemad kui ülejäänud kaks paari, umbes neli viiendikku kammlooma keha pikkusest. Kaks kombitsat on pikad, arvukate lühikeste külgharudega. Kombitsad, külgniidid ja meeleorganit ümbritsev plaat on värvuselt õrnroosad.Mayer, Alfred Goldsborough (1912). Ctenophores of the Atlantic Coast of North America (PDF). Carnegie Institution of Washington.

Noorlooma keha on peaaegu kerakujuline, teravnedes siiski veidi suuosas. Kammplaadid on noortel isenditel hästi arenenud, edestades sama vana meritikrit, kuid kombitsad on võrreldes meritikri noorloomadega väiksemad ja nende külgharud arenevad välja hiljem. Kammplaatide ridadel võib märgata oranžikat pigmenteerumist, mis samuti eristab liiki meritikrist.

 Levik 
Liiki leidub kõikjal Põhja-Jäämeres, ka Atlandi ookeani põhjaosas ja LäänemeresMertensia ovum (Fabricius, 1780). - WoRMS. Talviti ulatub tema levila Põhja-Ameerikas New Jersey rannikuni ja Newportini Rhode Islandil, eriti noorloomad, kuid täiskasvanud isendeid leitakse harva Massachusettsi lahest lõuna pool.

Arktilise kammlooma Mertensia ovum esinemine Läänemeres tehti kindlaks 2009. aastal geneetiliste uuringute tulemusena. Aastail 2007–2010
kogutud DNA andmete põhjal tuvastati, et Läänemere põhjaosast leitud 388-st kammloomast 370 osutusid liigiks M. ovum. 120 kammloomaisendit leiti Bornholmi merest ja Läänemere lõunaosast, kellest 110 olid M. ovum, kolm ameerika kammloom ja ülejäänud jäid määramata. Seega selgus, et ameerika kammloom pole Läänemeres nii massiline nagu algselt kardeti.M. Metsla. Meduuside ja kammloomade levik ning puhangud Läänemeres ning teistes riimveelistes ökosüsteemides. Bakalaureusetöö. Tartu, 2013

Kammlooma M. ovum ei ole leitud Põhjalahest, Liivi lahest ega Soome lahe rannikualadelt, enim on neid Bornholmi basseinis, Ahvenameres ja Soome lahe keskosas. Selle põhjuseks peetakse liigi jahedalembesust.

 Viited 

Kategooria:Kammloomad